Document ID: 31988R3936

*****
ΚΑΝΟΝΙΣΜΟΣ (ΕΟΚ) αριθ. 3936/88 ΤΗΣ ΕΠΙΤΡΟΠΗΣ
της 16ης Δεκεμβρίου 1988
για τροποποίηση του κανονισμού (ΕΟΚ) αριθ. 639/86 που καθορίζει τις ποσοστώσεις κατά την εισαγωγή στην Πορτογαλία ορισμένων οπωροκηπευτικών προελεύσεως Καναρίων Νήσων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας,
τον κανονισμό (ΕΟΚ) αριθ. 502/86 του Συμβουλίου της 25ης Φεβρουαρίου 1986 που καθορίζει τις διαδικασίες των ποσοτικών περιορισμών κατά την εισαγωγή στην Πορτογαλία ορισμένων γεωργικών προϊόντων προελεύσεως Καναρίων Νήσων (1), και ιδίως το άρθρο 3,
Εκτιμώντας:
ότι, σε εφαρμογή του πρωτοκόλλου αριθ. 2 της πράξης προσχώρησης και του κανονισμού (ΕΟΚ) αριθ. 502/86, επιτρέπεται στην Πορτογαλία να διατηρήσει για ορισμένα προϊόντα περιορισμούς κατά τις εισαγωγές προελεύσεως Καναρίων Νήσων·
ότι ο κανονισμός (ΕΟΚ) αριθ. 639/86 της Επιτροπής (2), όπως τροποποιήθηκε τελευταία από τον κανονισμό (ΕΟΚ) αριθ. 3943/87 (3) καθορίζει το επίπεδο των ποσοτικών περιορισμών που εφαρμόζονται στην Πορτογαλία για ορισμένα οπωροκηπευτικά προελεύσεως Καναρίων Νήσων·
ότι μια αύξηση κατά 20 % των ποσοστώσεων 1988 δεν είναι φύσεως τέτοιας ώστε να δημιουργήσει διαταραχές στην πορτογαλική αγορά· ότι κατά συνέπεια θα πρέπει να καθορισθούν κατ' αυτή την έννοια οι ποσότητες των ποσοστώσεων για το έτος 1989·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 639/86 τροποποιείται ως εξής:
1. Στο άρθρο 1 οι όροι «για το έτος 1988», αντικαθίστανται από τους όρους «για το έτος 1989».
2. Το παράρτημα αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την 1η Ιανουαρίου 1989.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Δεκεμβρίου 1988.

Labels: 3
18
17